
SPRÁVA O ÚČASTI VEREJNOSTI
Predbežná informácia k príprave návrhu právneho predpisu bola zverejnená v informačnom systéme Slov-Lex pod číslom PI/2026/186. Lehota na zasielanie návrhov a podnetov uplynula 10. augusta 2026.
Vyjadrujúci sa subjekt: Asociácia na ochranu práv pacientov SR (ďalej len „AOPP“)
Dátum vytvorenia vyjadrenia: 7. augusta 2026
Predbežná informácia označovala pripravovaný materiál ako novelu vyhlášky Ministerstva zdravotníctva Slovenskej republiky č. 507/2005 Z. z. ktorou sa upravujú podrobnosti o povoľovaní terapeutického použitia hromadne vyrábaných liekov, ktoré nepodliehajú registrácii, a podrobnosti o ich úhrade na základe verejného zdravotného poistenia (ďalej len „vyhláška č. 507/2005 Z. z.“). Po vyhodnotení rozsahu potrebných vecných, systematických a legislatívno-technických zmien bolo zvolené prijatie nového vykonávacieho právneho predpisu a zrušenie doterajšej vyhlášky. Vecný predmet pripravovanej úpravy zostal zachovaný a rozšíril sa aj o diagnostické použitie v nadväznosti na zákon č. 362/2011 Z. z. o liekoch a zdravotníckych pomôckach a o zmene a doplnení niektorých zákonov (ďalej len „zákon č. 362/2011 Z. z.“).
Vyhodnotenie vyjadrenia AOPP
	Bod
	Téza AOPP
	Vyhodnotenie predkladateľa

	1.
	Jednoznačne vymedziť orgán a kritériá posudzovania odbornej opodstatnenosti a kritériá vopred zverejniť.
	ČIASTOČNE AKCEPTOVANÉ. O terapeutickom alebo diagnostickom použití rozhoduje Ministerstvo zdravotníctva Slovenskej republiky podľa zákona č. 362/2011 Z. z. Zákon ustanovuje základné podmienky povolenia, najmä ohrozenie života alebo riziko závažného zhoršenia zdravotného stavu a nedostupnosť porovnateľného registrovaného humánneho lieku. Návrh vyhlášky konkretizuje údaje a odborné podklady potrebné na posúdenie žiadosti. Pri individuálnej žiadosti sa vyžaduje odborné odôvodnenie nemožnosti použiť štandardné postupy a stanoviská určených odborných a etických autorít; pri skupinovej žiadosti aj stanovisko hlavného odborníka ministerstva, terapeutické alebo diagnostické postavenie lieku a údaje o jeho prínose. Samostatný súbor hmotnoprávnych rozhodovacích kritérií nemožno vo vyhláške doplniť nad rámec zákonného splnomocnenia.

	2.
	Zabezpečiť odôvodnené a preskúmateľné rozhodnutie v primeranej lehote vrátane poučenia o opravných prostriedkoch.
	NEAKCEPTOVANÉ V RÁMCI VYHLÁŠKY. Procesný režim rozhodovania, lehoty, náležitosti rozhodnutia a opravné prostriedky musia vyplývať zo zákona. Podľa § 142 ods. 1 zákona č. 362/2011 Z. z. sa na konania podľa § 46 ods. 4 až 12 nevzťahuje správny poriadok a § 46 ods. 12 zákona nepripúšťa proti rozhodnutiu o vydaní povolenia opravný prostriedok. Vykonávací predpis tieto zákonné pravidlá nemôže meniť ani vytvoriť nový opravný prostriedok alebo novú rozhodovaciu lehotu. Návrh vyhlášky prispieva k procesnej predvídateľnosti aspoň presným vymedzením povinných údajov, podkladov a maximálnej doby platnosti povolenia.

	3.
	Zabezpečiť rovnaké zaobchádzanie naprieč zdravotnými poisťovňami.
	NEAKCEPTOVANÉ - MIMO PREDMETU NÁVRHU. Návrh vyhlášky upravuje povoľovanie terapeutického alebo diagnostického použitia neregistrovaného humánneho lieku ministerstvom, nie rozhodovanie zdravotných poisťovní o jeho úhrade. Doterajšia úprava úhrady vo vyhláške č. 507/2005 Z. z. sa do nového predpisu nepreberá, pretože úhradový režim patrí do pôsobnosti zákona č. 363/2011 Z. z. o rozsahu a podmienkach úhrady liekov, zdravotníckych pomôcok a dietetických potravín na základe verejného zdravotného poistenia a o zmene a doplnení niektorých zákonov (ďalej len „zákon č. 363/2011 Z. z. “). Požiadavku na zjednotenie postupov zdravotných poisťovní preto nemožno riešiť touto vyhláškou.

	4.
	Vymedziť vzťah k štandardnej kategorizácii a vytvoriť mechanizmus, ktorý dlhodobé využívanie tejto cesty identifikuje ako signál pre štandardné konanie.
	ČIASTOČNE ZOHĽADNENÉ. Návrh vyhlášky oddeľuje povoľovanie použitia lieku podľa zákona č. 362/2011 Z. z. od rozhodovania o úhrade a kategorizácii podľa zákona č. 363/2011 Z. z. Pri opakovanej individuálnej aj skupinovej žiadosti sa vyžadujú údaje o výsledkoch doterajšieho použitia, znášanlivosti, nežiaducich účinkoch a odôvodnenie pokračovania. Tieto údaje umožnia ministerstvu sledovať opakované a dlhodobejšie používanie. Automatický podnet na začatie kategorizačného konania však nie je možné ustanoviť touto vyhláškou, keďže presahuje predmet úpravy a rozsah splnomocňovacieho ustanovenia.

	5.
	Zabrániť tomu, aby o prístupe pacienta k liečbe rozhodoval mediálny dosah alebo schopnosť získať prostriedky verejnou zbierkou.
	ZOHĽADNENÉ V ROZSAHU PREDMETU NÁVRHU. Návrh vyhlášky viaže posúdenie žiadosti na jednotne vymedzené odborné údaje, odôvodnenie, súhlas pacienta a stanoviská odborných a etických autorít. Tým podporuje rozhodovanie podľa zdravotného stavu pacienta a odborných podkladov, nie podľa verejnej pozornosti. Financovanie liečby, rozhodovanie zdravotných poisťovní a verejné zbierky však nie sú predmetom tejto vyhlášky.


Požiadavka na zapojenie AOPP
Požiadavka na zapojenie AOPP bola vzatá na vedomie a vyjadrenie bolo vecne posúdené. Samostatné odborné rokovanie nie je povinnou náležitosťou legislatívneho procesu. AOPP môže uplatniť konkrétne pripomienky k paragrafovému zneniu aj v medzirezortnom pripomienkovom konaní prostredníctvom Slov-Lex.
Záver. Vyjadrenie AOPP bolo čiastočne zohľadnené. Návrh posilňuje odborné a dokumentačné požiadavky vrátane údajov o výsledkoch opakovaného použitia. Podnety k procesným otázkam, úhradám zdravotných poisťovní a prepojeniu na kategorizáciu presahujú predmet vyhlášky alebo zákonné splnomocnenie.

